text: Rotte gav posten en bøde på 20.000 kroner
  16 juni 2015 kl. 07.47
  Et rotteangreb på Post Danmarks pakkecenter i Vejle har resulteret i, at Fødevarestyrelsen har sendt posten en bøde med posten.
  Ifølge Ekstra Bladet er en enkelt rotte trængt ind i pakkecenteret på Gammel Havn i Vejle, og fordi Post Danmark har undladt at oplyse Fødevarestyrelsen om rotteangrebet, har de nu modtaget en bøde på 20.000 kroner.
  På pakkecenteret bliver der også opbevaret pakker, der indeholder fødevarer, og derfor skal et rotteangreb altid anmeldes til Fødevarestyrelsen.
  Brian Christensen, der er postmester på Vejle Postkontor, beklager episoden og oplyser til avisen, at der er sket en fejl. Postmesteren fortæller, at der nu er gjort grundig rent, og samtidig er pakkecenteret blevet sikret bedre imod rotter.
  